“A Wednesday” મૂવી છે એક આમ આદમીની જે સરકારની નિષ્ફળતાથી નિરાશ થઇને પોતેજ પોતાની રીતે આતંકવાદીઓને સજા આપે છે. આમ આદમી પોલીસને ફોન કરીને કહે છે કે એણે શહેરમાં જુદી જુદી જગ્યાએ બોમ્બ મૂક્યા છે અને જો અમુક આતંકવાદીને નહીં છોડવામાં આવે તો આ બોમ્બ ફોડવામાં આવશે. જ્યારે આ ચાર આતંકવાદીઓને છોડવામાં આવે છે ત્યારે આ ચાર આતંકવાદીઓને આ આમ આદમી જ યુક્તિથી ઉડાવી નાંખે છે. આ મૂવીનો એક સંવાદ મને ખૂબ ગમ્યો જે આમ આદમી વિશે કહેવાયો છે… we are resilient not by choice but by force. જ્યારે પણ મુંબઇમાં બોમ્બ ધડાકા થાય છે ત્યારે આપણી સરકાર મુંબઇગરાઓની હિંમતની દાદ દેતા નિવેદનો કરે છે અને અભિનંદન આપે છે કે બોમ્બ વિસ્ફોટો થયા પછી પણ જીવન ફરી તરત સામાન્ય થઇ જાય છે અને શહેર ફરી દોડતું થઇ જાય છે. પણ શું સરકાર એટલું નથી સમજી શકતી કે આમ આદમીની પાસે પેટનો ખાડો પૂરવા માટે જીવ જોખમે મૂકીને પણ બહાર નીકળવા સિવાય કોઇ રસ્તો છે જ નહીં. નસીરૂદ્દીનનો આમ આદમી તરીકેનો અભિનય કાબિલે દાદ છે. આ મૂવીનો વિશેષ શો આપણા મુખ્યપ્રધાન નરેન્દ્ર મોદી માટે પણ રાખવામાં આવ્યો હતો અને એમણે પણ આ મૂવીને વખાણી હતી.